CELEX: 
Language: sk
Date: 2020-05-14 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2019/517 stanovením kritérií oprávnenosti a výberových kritérií a postupom na určenie správcu mena domény najvyššej úrovne .eu

EURÓPSKA
                             KOMISIA

                                                     V Bruseli 14. 5. 2020
                                                     C(2020) 3075 final

                    DELEGOVANÉ NARIADENIE KOMISIE (EÚ) …/…

                                        z 14. 5. 2020,

     ktorým sa dopĺňa nariadenie Európskeho parlamentu a Rady (EÚ) 2019/517 stanovením
         kritérií oprávnenosti a výberových kritérií a postupom na určenie správcu mena
                                   domény najvyššej úrovne .eu

                                 (Text s významom pre EHP)

SK                                                                                        SK
 ---pagebreak---                                             DÔVODOVÁ SPRÁVA

     1.      KONTEXT DELEGOVANÉHO AKTU
     Doména najvyššej úrovne .eu poskytuje Európe vlastnú internetovú identitu. Zameriava sa na
     zvýšenie viditeľnosti EÚ na internete, rozšírenie možnosti výberu mien domén pre
     používateľov a podporu rozvoja elektronického obchodu. Nariadenie (EÚ) 2019/5171, ktorým
     sa mení a zrušuje nariadenie (ES) č. 733/20022 a zrušuje nariadenie Komisie (ES) č.
     874/20043, nadobudlo účinnosť 18. apríla 2019 a stanovujú sa v ňom nové pravidlá
     vykonávania a fungovania mena domény najvyššej úrovne .eu. Nové pravidlá sa budú
     uplatňovať od 13. októbra 2022 a budú poskytovať flexibilitu potrebnú k tomu, aby sa
     doména .eu prispôsobila rýchlym zmenám na trhu a zmodernizovala jej riadiaca štruktúra.
     Nariadením (EÚ) 2019/517 sa Komisia splnomocňuje prijímať delegované a vykonávacie
     akty, ktoré majú zásadný význam pri výbere správcu mena domény najvyššej úrovne .eu a
     jeho fungovania. Konkrétne sa v článku 8 nariadenia (EÚ) 2019/517 deleguje právomoc
     prijímať akty v súlade s článkom 290 ZFEÚ na Komisiu, pokiaľ ide o kritériá oprávnenosti a
     výberové kritériá a postup určenia správcu. V súlade s článkom 19 ods. 2 nariadenia (EÚ)
     2019/517 Komisia do 12. októbra 2021 prijme potrebné opatrenia na určenie subjektu ako
     správcu, ktorý bude riadiť a spravovať doménu najvyššej úrovne .eu, a uzavrie s ním zmluvu.

     2.      KONZULTÁCIE PRED PRIJATÍM AKTU
     V súlade s článkom 18 ods. 4 nariadenia č. 2019/517 pred prijatím tohto delegovaného
     nariadenia uskutočnila Komisia rozsiahle konzultácie s odborníkmi. Komisia konzultovala s
     členskými štátmi najmä otázku správy internetu, a to na úrovni skupiny na vysokej úrovni pre
     správu internetu (ďalej len „skupina“). Skupina pôsobí ako platforma, v rámci ktorej si
     Komisia a členské štáty vymieňajú informácie a uzatvárajú dohody o mnohých otázkach
     týkajúcich sa správy internetu. Zástupcovia Rady Európskej únie a Európskeho parlamentu
     boli takisto prizvaní na zasadnutia skupiny, kde sa o tomto delegovanom akte rokovalo.
     Konzultácie sa uskutočnili na troch zasadnutiach skupiny (v júni, októbri a novembri 2019) a
     prostredníctvom online konzultácie, kde dostali členovia skupiny možnosť predložiť k návrhu
     delegovaného aktu písomné pripomienky.
     Z konzultácií vyplynulo, že členské štáty návrh Komisie celkovo podporujú. Diskutovalo sa o
     rôznych aspektoch návrhu, ako napríklad o tom, že je dôležité zabezpečiť transparentnosť pri
     hodnotení výberových kritérií, o význame zabezpečenia hospodárskej súťaže v rámci
     všeobecného výberového konania a o dôležitosti zavedenia ustanovení v prípade prerušenia
     zmluvných rokovaní. Pokiaľ ide o funkciu registrátora, ktorú môže správca na žiadosť
     Komisie v konkrétnych prípadoch vykonávať, niektorí zástupcovia členských štátov
     poukázali na to, že je dôležité zabezpečiť spravodlivé a rovnaké zaobchádzanie so správcami,
     ktorí sú tretími stranami. Komisia potvrdila, že zohľadnila pripomienky členských štátov a
     zahrnula ich do delegovaného aktu a že v ďalších fázach výberového konania sa zohľadnia aj
     niektoré všeobecnejšie pripomienky členských štátov, napríklad vo výzve na výber správcu.
     Komisia uverejní delegované nariadenie pred jeho prijatím na svojej webovej lokalite na
     štvortýždňovú verejnú konzultáciu.

     1
            Ú. v. EÚ L 91, 29.3.2019, s. 25 – 35.
     2
            Ú. v. ES L 113, 30.4.2002, s. 5.
     3
            Ú. v. EÚ L 162, 30.4.2004, s. 40 – 50.

SK                                                   1                                              SK
 ---pagebreak---      3.      PRÁVNE PRVKY DELEGOVANÉHO AKTU
     Toto delegované nariadenie sa skladá z troch hlavných častí.
     Prvá časť predstavuje cieľ a rozsah pôsobnosti aktu.
     Druhá časť sa týka kritérií oprávnenosti a výberových kritérií pre výberové konanie.
     Konkrétne, v článku 3 sa vyžaduje, že na to, aby bol subjekt oprávnený zúčastniť sa na
     výberovom konaní:
     –      by mal byť neziskovou organizáciou, a to buď jednou organizáciou alebo konzorciom
     subjektov. Ak je jeden alebo viacero subjektov, ktoré tvoria konzorcium, ziskovým
     subjektom, v prihláške by sa mali poskytnúť informácie o opatreniach, ktoré sa zaviazal prijať
     s cieľom zaručiť právne a finančné oddelenie akýchkoľvek ziskových činností od
     vykonávania funkcie správcu domény .eu,
     –      by mal mať svoje sídlo, ústredie a hlavné miesto podnikateľskej činnosti v Únii
     (ustanovenie uplatniteľné na všetky subjekty, ak je uchádzačom konzorcium). V prihláške by
     sa malo výslovne uviesť, v ktorom členskom štáte je organizácia zaregistrovaná,
     –       by mal vykonávať svoje úlohy ako hlavný dodávateľ a nie ako zástupca ani
     subdodávateľ, s výnimkou osobitných okolností, napríklad ak je to potrebné na vykonanie
     práce, a po písomnom súhlase Komisie.
     Všetci uchádzači považovaní za oprávnených budú zoradení podľa týchto výberových kritérií:
     –      kvalita služby (váha: 40 %): uchádzači budú musieť preukázať, ako spĺňajú
     požiadavky stanovené v nariadení (EÚ) 2019/517, ktoré vyžadujú, aby sa doména najvyššej
     úrovne .eu spravovala spôsobom, ktorý zabezpečuje vysokú úroveň kvality služieb. Takisto
     budú musieť preukázať, že pomocou najmodernejších opatrení a najlepších postupov
     zabezpečia v doméne najvyššej úrovne .eu vysokú úroveň bezpečnosti a dôvery,
     –      ľudské a technické zdroje (váha: 30 %): uchádzači budú musieť poskytnúť informácie
     o svojich ľudských a technických zdrojoch na organizáciu, správu a riadenie domény
     najvyššej úrovne .eu. Budú musieť poskytovať presné informácie o type organizácie, správy a
     riadenia, ktoré plánujú zaviesť s cieľom vykonávať tieto funkcie. Aby mohli vykonávať
     funkciu registrátora, uchádzači budú musieť tiež poskytovať informácie o svojich zdrojoch
     vrátane ľudských a technických kapacít, v prípade, že Komisia požaduje, aby takúto funkciu
     vykonávali na splnenie konkrétnych politických cieľov súvisiacich s cieľom stanoveným v
     nariadení 2019/517, ktorým sa podporuje prístupnosť a používanie mena domény najvyššej
     úrovne .eu,
     –      finančná spôsobilosť a súlad (váha: 30 %): uchádzači budú musieť poskytnúť
     podrobné informácie preukazujúce primeranú úroveň finančnej bezpečnosti a stability a
     uplatňovanie zásad správneho finančného riadenia.
     Tretia časť stanovuje rámec pre výberové konanie. Komisia bude viesť konanie otvoreným a
     transparentným spôsobom a môže požiadať o podporu externých odborníkov. Konanie sa
     uskutoční v dvoch fázach:
     –      prvá fáza zahŕňa overenie oprávnenosti. Počas tejto fázy Komisia vykoná prvú
     kontrolu založenú na kritériách oprávnenosti a uverejní zoznam oprávnených uchádzačov,
     –      druhá fáza zahŕňa vytvorenie poradia a určenie správcu. Počas tejto fázy Komisia
     stanoví poradie oprávnených uchádzačov na základe výberových kritérií. Komisia potom
     prijme rozhodnutie, ktorým sa určí správca, ktorý bude uchádzačom najvyššie v poradí.

SK                                                 2                                                  SK
 ---pagebreak---      Ak niektorá zo strán ukončí rokovania o zmluve, Komisia určí za správcu nasledujúceho
     oprávneného uchádzača v poradí. Ak to nie je možné, Komisia vyhlási ďalšiu výzvu na
     predloženie prihlášky o výber správcu.

SK                                            3                                              SK
 ---pagebreak---                           DELEGOVANÉ NARIADENIE KOMISIE (EÚ) …/…

                                                  z 14. 5. 2020,

     ktorým sa dopĺňa nariadenie Európskeho parlamentu a Rady (EÚ) 2019/517 stanovením
         kritérií oprávnenosti a výberových kritérií a postupom na určenie správcu mena
                                   domény najvyššej úrovne .eu

                                            (Text s významom pre EHP)

     EURÓPSKA KOMISIA,
     so zreteľom na Zmluvu o fungovaní Európskej únie,
     so zreteľom na nariadenie Európskeho parlamentu a Rady (EÚ) 2019/517 z 19. marca 2019 o
     zavedení a fungovaní mena domény najvyššej úrovne .eu, ktorým sa mení a zrušuje
     nariadenie (ES) č. 733/2002 a zrušuje nariadenie Komisie (ES) č. 874/20044, a najmä na jeho
     článok 8 ods. 1,
     keďže:
     (1)      Účelom tohto nariadenia je stanoviť kritériá oprávnenosti a výberové kritériá, ako aj
              postup na určenie správcu povereného organizáciou, správou a riadením domény
              najvyššej úrovne .eu.
     (2)      Správca by sa mal vyberať na základe otvoreného, transparentného a
              nediskriminačného výberového konania, ktoré umožňuje spravodlivý a konkurenčný
              proces výberu. Na tento účel a s cieľom dosiahnuť čo najvyšší počet vhodných
              uchádzačov by sa výzva na výberové konanie mala uverejniť v Úradnom vestníku
              Európskej únie.
     (3)      Komisia by mala zorganizovať výberové konanie v dvoch fázach, aby sa zabezpečila
              transparentnosť procesu a efektívne využívanie zdrojov.
     (4)      Počas prvej fázy konania by Komisia mala overiť oprávnenosť uchádzačov s cieľom
              zabezpečiť, aby spĺňali minimálne charakteristiky správcu stanovené v nariadení (EÚ)
              2019/517.
     (5)      Počas druhej fázy postupu by Komisia mala stanoviť poradie oprávnených uchádzačov
              na základe kritérií, ktorými sa zabezpečí, že organizácia, správa a riadenie domény
              najvyššej úrovne .eu spĺňajú ciele podpory jednotného digitálneho trhu, budovania
              online európskej identity a podpory cezhraničných online činností. S cieľom
              zabezpečiť splnenie týchto cieľov by Komisia mala vo výberovom konaní udeliť
              primeranú váhu kvalite poskytovaných služieb, prideleným ľudským a technickým
              zdrojom a finančnej spôsobilosti uchádzačov.
     (6)      S cieľom zabezpečiť primeraný a včasný dohľad nad základnými funkciami správcu
              by sa infraštruktúra potrebná na vykonávanie takýchto funkcií mala nachádzať v Únii.
              Táto infraštruktúra by mala okrem iného zahŕňať potrebný softvér, hardvér a iné
              zariadenia, ktoré sú potrebné na správu, fungovanie a riadenie domény najvyššej
              úrovne .eu, ako je databáza pre registračné údaje domény najvyššej úrovne .eu,

     4
              Ú. v. EÚ L 91, 29.3.2019, s. 25.

SK                                                      4                                             SK
 ---pagebreak---             databáza akreditovaných registrátorov pre doménu najvyššej úrovne .eu, primárny
            autoritatívny server pre doménu najvyššej úrovne .eu, úschova údajov u tretích strán,
            pokiaľ ide o zónový súbor domény najvyššej úrovne .eu a informácie o registrácii
            mien domén, systém verejných dotazových služieb a webová lokalita s aktuálnymi
            informáciami o zásadách a registrácii v prípade domény najvyššej úrovne .eu.
     (7)    S cieľom zabezpečiť primeranú úroveň riadenia domény najvyššej úrovne .eu by sa
            mala vo výzve na výber uverejnenej Komisiou stanoviť minimálna hranica, ktorú
            musia žiadatelia dosiahnuť na základe výberových kritérií, aby mohli byť určení za
            správcu.
     (8)    S cieľom zabezpečiť transparentnosť konania by Komisia mala svoje rozhodnutia
            odôvodniť a oznámiť uchádzačom.
     (9)    Za správcu by sa mal určiť uchádzač, ktorý je podľa vyhodnotenia najvyššie v poradí.
            V prípade, že sa neuzavrie zmluva s určeným správcom, Komisia by mala mať
            možnosť určiť za správcu nasledujúceho uchádzača v poradí.
     (10)   S cieľom umožniť spravodlivé a súťažné výberové konanie na správcu, ktoré sa má
            uzavrieť najneskôr do 12. októbra 2021 podpisom zmluvy, by toto nariadenie malo
            nadobudnúť účinnosť dňom nasledujúcim po jeho uverejnení v Úradnom vestníku
            Európskej únie,
     PRIJALA TOTO NARIADENIE:

                                              Článok 1
                                           Predmet úpravy
     Týmto nariadením sa stanovujú kritériá oprávnenosti a výberové kritériá, ako aj postup
     určenia správcu domény najvyššej úrovne .eu v súlade so zásadami otvorenosti,
     transparentnosti a nediskriminácie.

                                              Článok 2
                                        Kritériá oprávnenosti
     1.      Správca je nezisková organizácia založená v súlade s právom členského štátu. Má
             svoje sídlo, ústredie a hlavné miesto podnikateľskej činnosti na území Únie.
     2.      Infraštruktúra potrebná na vykonávanie hlavných funkcií správcu podľa článku 5
             ods. 2 sa nachádza na území Únie.
     3.      Ak združenie podnikov alebo skupina dodávateľov zriadi neziskovú organizáciu,
             každý subjekt, ktorý je súčasťou takéhoto konzorcia alebo skupiny, musí mať svoje
             sídlo, ústredie a hlavné miesto podnikateľskej činnosti v Únii.
     4.      Správca sa zaväzuje vykonávať svoje úlohy ako hlavný dodávateľ. Využívanie
             subdodávateľov sa môže povoliť výlučne len, ak je to potrebné na vykonanie práce a
             s predchádzajúcim písomným súhlasom Komisie.

                                              Článok 3
                                              Prihlášky
     1.      V prihláške sa jasne uvedú členské štáty, v ktorých je nezisková organizácia
             zaregistrovaná, a úplné informácie o tom, kde sa nachádza jej sídlo, ústredie a hlavné
             miesto podnikateľskej činnosti.

SK                                                5                                                   SK
 ---pagebreak---      2.   Ak neziskovú organizáciu zriaďuje konzorcium firiem alebo skupina dodávateľov, v
          prihláške sa uvedú informácie o rôznych úlohách a postavení každého člena
          konzorcia alebo skupiny vrátane všetkých informácií požadovaných podľa odseku 1
          tohto článku.
     3.   Ak je jeden alebo viacero subjektov, ktoré tvoria konzorcium, ziskovým subjektom,
          v prihláške poskytnú informácie o opatreniach, ktoré sa konzorcium alebo skupina
          zaväzujú prijať s cieľom zaručiť právne a finančné oddelenie akýchkoľvek ziskových
          činností od činností správcu domény .eu.
     4.   Prihláška obsahuje opis vnútorného usporiadania neziskovej organizácie a sú k nej
          priložené všetky podporné dokumenty požadované vo výzve na výber správcu.

                                           Článok 4
                                         Kvalita služby
     1.   Správca sa usiluje o prevádzkovú excelentnosť a zabezpečuje vysokú kvalitu služieb
          za konkurencieschopné ceny. Komisia hodnotí schopnosť oprávnených uchádzačov
          poskytovať požadovanú kvalitu služby. Toto kritérium má v celkovom hodnotení
          váhu 40 %.
     2.   Uchádzači poskytnú informácie o svojich skúsenostiach v oblastiach týkajúcich sa
          organizácie, správy a riadenia mien domén.
     3.   Uchádzači opíšu, ako plánujú riadiť doménu najvyššej úrovne .eu tak, aby sa
          zabezpečila vysoká úroveň kvality poskytovaných služieb, s prihliadnutím na
          minimálne funkčné a výkonnostné špecifikácie pre služby správcu domén najvyššej
          úrovne s kódom krajiny stanovené Internetovou korporáciou pre prideľovanie mien a
          čísiel.
     4.   Uchádzači opíšu, aké opatrenia plánujú zaviesť, aby bola v doméne najvyššej úrovne
          .eu zabezpečená vysoká úroveň bezpečnosti a dôvery.

                                           Článok 5
                                   Ľudské a technické zdroje
     1.   Komisia hodnotí ľudské a technické zdroje uchádzača. Toto kritérium má v
          celkovom hodnotení váhu 30 %.
     2.   Uchádzači poskytnú informácie o svojich ľudských a technických zdrojoch a opíšu,
          ako sú tieto zdroje dostatočné na vykonávanie týchto funkcií:
          a)   organizáciu, správu a riadenie domény najvyššej úrovne .eu vrátane údržby
               príslušných databáz a pridružených verejných dotazových služieb, registráciu
               mien domén, prevádzku registra mien domén, prevádzku menných serverov
               správcu domény najvyššej úrovne a vytváranie a riadenie zónových súborov
               domény najvyššej úrovne;
          b)   zabezpečenie vysokej kvality, transparentnosti, bezpečnosti, stability,
               predvídateľnosti, spoľahlivosti, prístupnosti, účinnosti, nediskriminácie,
               spravodlivých podmienok hospodárskej súťaže a ochrany spotrebiteľa pri
               poskytovaní ich služieb.
     3.   Uchádzači vo svojej prihláške opíšu typ organizácie, správy a riadenia, ktoré plánujú
          zaviesť na vykonávanie funkcií uvedených v odseku 2, vrátane:
          a)   ľudských zdrojov a potrebných systémov;

SK                                             6                                                  SK
 ---pagebreak---           b)   softvéru a hardvéru;
          c)   zariadení potrebných na prevádzku a riadenie domény najvyššej úrovne .eu.
     4.   Uchádzači opíšu, ako sú ich zdroje vrátane ľudských a technických kapacít
          dostatočné na vykonávanie funkcie registrátora, ak Komisia požiada o aktiváciu
          takejto funkcie na splnenie konkrétnych politických cieľov. Uchádzač takisto
          poskytne informácie o tom, ako prideľovanie takýchto zdrojov na vykonávanie
          funkcie registrátora spĺňa požiadavky stanovené v článku 7 ods. 2 nariadenia (EÚ)
          2019/517.
     5.   Uchádzači poskytnú informácie o tom, ako plánujú zaviesť úplnú organizačnú a
          prevádzkovú štruktúru, aby mohli začať fungovať ako správca od 13. októbra 2022.

                                         Článok 6
                                Finančná spôsobilosť a súlad
     1.   Komisia hodnotí finančnú spôsobilosť oprávnených uchádzačov. Toto kritérium má
          v celkovom hodnotení váhu 30 %.
     2.   Uchádzač:
          a)   preukáže úroveň finančnej bezpečnosti a stability, ktorá je primeraná na
               plnenie úloh správcu;
          b)   poskytne úplné informácie o predpokladaných nákladoch a kapitálových
               požiadavkách týkajúcich sa organizácie, spravovania a riadenia domény
               najvyššej úrovne .eu, dostupnosti kapitálu a poistenia; model príjmov vrátane
               modelu oceňovania, príslušnú analýzu trhu, marketingový plán a ustanovenia v
               prípade zlyhania správcu;
          c)   opíše, ako bude uplatňovať zásady správneho finančného riadenia;
          d)   poskytne informácie o poplatkoch, ktoré má v úmysle uplatniť, a opíše, ako sa
               na základe vzniknutých nákladov stanovuje výška poplatkov.
     3.   Uchádzači poskytnú informácie o externých auditoch, ktoré predložia na preukázanie
          súladu s nariadením (EÚ) 2019/517.

                                         Článok 7
                                      Výberové konanie
     1.   Komisia organizuje otvorené, transparentné a nediskriminačné výberové konanie na
          účely výberu správcu. Výzva na výber sa uverejní v Úradnom vestníku Európskej
          únie. Uchádzačom sa na predloženie prihlášok poskytne lehota aspoň 30 pracovných
          dní.
     2.   Komisia môže požiadať externých odborníkov o poradenstvo a pomoc pri analýze
          a/alebo hodnotení prihlášok. Títo externí odborníci sa vyberú na základe ich
          skúseností a vysokej miery nezávislosti a nestrannosti.

                                         Článok 8
                          Prvá fáza výberu – overenie oprávnenosti
     1.   Uchádzači predkladajú svoje prihlášky Komisii v súlade s pokynmi uvedenými vo
          výzve na výber.

SK                                            7                                                SK
 ---pagebreak---      2.      Komisia môže požiadať uchádzačov o poskytnutie dodatočných informácií
             týkajúcich sa splnenia kritérií oprávnenosti v rámci stanovenej lehoty. V rámci
             overovania oprávnenosti Komisia posúdi:
             a)    či bola prihláška predložená v lehote stanovenej vo výzve na výber;
             b)    súlad s požiadavkami stanovenými v článkoch 2 a 3;
             c)    či je prihláška úplná a či uchádzač v príslušných prípadoch poskytol dodatočné
                   informácie požadované Komisiou podľa odseku 2.
     3.      Komisia rozhodne o oprávnenosti uchádzačov do 40 pracovných dní od dátumu
             uzávierky na podávanie prihlášok. Ak Komisia rozhodne, že uchádzač nespĺňa
             kritériá oprávnenosti, uvedie dôvody. Takéto rozhodnutie sa bezodkladne oznámi
             uchádzačovi.
     4.      Komisia uverejní zoznam oprávnených uchádzačov.

                                               Článok 9
                             Druhá fáza výberu – poradie a určenie správcu
     1.      Do 80 pracovných dní od uverejnenia zoznamu oprávnených uchádzačov Komisia na
             základe výberových kritérií určí poradie oprávnených uchádzačov, ktorí v hodnotení
             dosiahli aspoň minimálnu hranicu uvedenú vo výzve na výber.
     2.      Komisia informuje oprávnených uchádzačov o konečnom poradí.
     3.      Komisia určí za správcu uchádzača na najvyššom mieste poradia. Rozhodnutie o
             určení správcu sa uverejní v Úradnom vestníku Európskej únie.

                                              Článok 10
                             Určenie správcu v prípade neuzavretia zmluvy
     Ak sa rokovania o zmluve medzi určeným správcom a Komisiou ukončia bez uzavretia
     zmluvy, Komisia určí za správcu nasledujúceho uchádzača v poradí. Ak to nie je možné,
     Komisia zorganizuje nové výberové konanie na výber správcu.

                                             Článok 11
                                        Nadobudnutie účinnosti
     Toto nariadenie nadobúda účinnosť prvým dňom po jeho uverejnení v Úradnom vestníku
     Európskej únie.

     Toto nariadenie je záväzné v celom rozsahu a priamo uplatniteľné vo všetkých členských
     štátoch.
     V Bruseli 14. 5. 2020

                                                Za Komisiu
                                                predsedníčka
                                                Ursula VON DER LEYEN

SK                                                8                                                 SK